Radoslav Kropáč

Radoslav Kropáč (* 4. apríl 1975, Bratislava) je bývalý slovenský hokejový útočník.
Klubový hokej.
S hokejom začínal v Slovane Bratislava. V roku 1994 ho draftoval New York Rangers v 10. kole z 260. miesta. V Slovane odohral sedem rokov v extralige, s mužstvom dosiahol majstrovský titul v sezónach 1997/98 a 1999/00. Pred ročníkom 2001/02 uzavrel zmluvu s JYP Jyväskylä vo fínskej SM-liige. 
V máji 2001 podpísal kontrakt s českým mužstvom HC Havířov. 28. decembra 2001 odišiel na hosťovanie do Salavat Julajev Ufa v ruskej superlige, podľa vedenia Havířova boli podmienky ponúknuté Ufou finančne výhodné pre hráča aj pre ich klub. Za mužstvo odohral len osem zápasov, podľa neskoršieho vyjadrenia na toto pôsobenie nespomína rád, tréner ho staval len do tretej a štvrtej formácie. Klub mu navyše neuhradil všetky peniaze. 
 Následne sa vrátil do Slovana Bratislava, kde získal tretí majstrovský titul po finálovom víťazstve nad HKm Zvolen.
Ročník 2002/03 začal v mužstve nováčika českej extraligy Bílí Tygři Liberec, začiatkom októbra 2002 bol druhým najproduktívnejším hráčom v súťaži. Podľa vlastných slov pred každým zápasom absolvoval 15 minút strečingu, uviedol tiež, že hornú časť hokejky si necháva výrazne zúžiť. Tréner Josef Jandač ocenil jeho ofenzívne schopnosti, zároveň mu však vyčítal nedôslednosť v obrane. V priebehu ročníka prestúpil do HC Pardubice. Klub sa prebojoval do finále play-off, kde prehral so Slaviou Praha v rozhodujúcom siedmom zápase.
V ďalšej sezóne hral až v troch kluboch českej extraligy – v Liberci, kde nenadviazal na predošlé úspešné pôsobenie, Slavii Praha a Třinci. 
Ročník 2004/05 odohral v 1. ČHL v mužstve HC České Budějovice, ktoré trénoval Josef Jandač. Klub sa stal víťazom súťaže po finálovom víťazstve nad HC Slovan Ústí nad Labem 3:0 na zápasy a postúpil do baráže o extraligu, kde vyradil HC Dukla Jihlava 4:1 na zápasy. Kropáč nasledujúce dva roky pôsobil v HC Vítkovice. 
V apríli 2007 uzavrel ročný kontrakt so Slovanom Bratislava s opciou na ďalší. Generálny manažér Maroš Krajči uviedol, že od neho očakáva predovšetkým góly. Slovan sa stal majstrom extraligy, keď zvíťazil vo finále play-off nad HC Košice 4:3 na zápasy. Po tomto úspechu vedenie využilo opciu a v mužstve odohral ďalší rok.
Sezónu 2009/10 začal v MHk 32 Liptovský Mikuláš, v januári 2010 s ním vedenie rozviazalo zmluvu, ako dôvod uviedlo nespokojnosť jeho výkonmi. Vzápätí ho angažoval klub MsHK Žilina.
Ďalšiu sezónu pôsobil v rakúskom štvrtoligovom SC Silz a HK Spišská Nová Ves v 1. SHL, v priebehu nasledujúcej prestúpil do HK Nitra. V ročníku 2012/13 odohral len šesť zápasov za poľský GKS Tychy.
V sezóne 2013/14 pôsobil v MsHK Žilina. 16. októbra 2013 po sérii piatich prehier s ním vedenie ukončilo spoluprácu.
 Následne uzavrel zmluvu s HK 36 Skalica.
Počas ročníka 2014/15 odohral len päť zápasov za MsHK Žilina a štyri za HC Mikron Nové Zámky (z toho jeden v MOL Lige a tri v 2. SHL).
Klubová štatistika.
"(štatistické údaje v článku sú z 5. mája 2016)"
Reprezentácia.
Bol členom reprezentačného výberu na majstrovstvách Európy do 18 rokov C-kategórie v roku 1993, ako aj na majstrovstvách sveta do 20 rokov C-kategórie v roku 1994 a B-kategórie v roku 1995. Na všetkých týchto podujatiach Slovensko postúpilo do vyššej kategórie.
V seniorskej reprezentácii sa zúčastnil MS 1998 vo Švajčiarsku, kde Slovensko obsadilo 7. miesto. Spolu v slovenskej reprezentácii odohral 26 zápasov, strelil 1 gól.
Osobný život.
Radoslav Kropáč bol desať rokov ženatý s Ivanou Kropáčovou, majsterkou sveta junioriek v aerobiku a Miss Eurosport 1997, majú spolu dcéru Leu (* 1999).